b'\n_START_ARTICLE_\nDubrovnik\n_START_SECTION_\nZgodovina\n_START_PARAGRAPH_\nNastanek mesta Dubrovnika sega v relativno daljno preteklost ter je - podobno kot v primeru mnogih starih sredozemskih mest - obdan z legendami. Od ve\xc4\x8d legend o njegovem nastanku je zgodovinsko najbolj utemeljena legenda, ki povezuje nastanek novega mesta z uni\xc4\x8denjem in propadom starega rimskega mesta Epidaura (na mestu dana\xc5\xa1njega Cavtata) v 7. stoletju. Pozneje se je mesto razvilo v pomembno trgovsko silo in sredi\xc5\xa1\xc4\x8de mestne dr\xc5\xbeavice, Dubrovni\xc5\xa1ke republike, ki je obstajala do leta 1808.\n_START_SECTION_\nZa\xc5\xa1\xc4\x8ditnik mesta\n_START_PARAGRAPH_\nZa\xc5\xa1\xc4\x8ditnik mesta Dubrovnik je Sveti Vlah. V mestu lahko najdemo Vlahov kip na mestnem obzidju, na vhodu v mesto, v pristani\xc5\xa1\xc4\x8du, na pro\xc4\x8deljih zgradb, trdnjavah, cerkvah in pala\xc4\x8dah. Vendar pa lik svetega Vlaha ni samo sakralne narave, temve\xc4\x8d tudi simbol dubrovni\xc5\xa1ke dr\xc5\xbeavnosti. \xc5\xa0e dandanes je praznik patrona, 3. februar, za me\xc5\xa1\xc4\x8dane najpomembnej\xc5\xa1i dan v letu. Takrat je v mestu posebno praznovanje. _NEWLINE_Ni povsem znano od kdaj je sv. Vlaho za\xc5\xa1\xc4\x8ditnik mesta, predvideva pa se, da od obdobja med 10. in 12. stoletjem. Obstaja dokument, ki potrjuje, da so pokroviteljstvo sv. Vlaha razglasili leta 1190 na skup\xc5\xa1\xc4\x8dini plemi\xc4\x8dev in me\xc5\xa1\xc4\x8danov. Izbira prav tega svetnika pa ni naklju\xc4\x8dna; nekateri trdijo, da je celo politi\xc4\x8dna. Takrat se je Dubrovnik nahajal pod za\xc5\xa1\xc4\x8dito Bizanca. In \xc4\x8deprav je mesto pripadalo zahodni kr\xc5\xa1\xc4\x8danski sferi, so me\xc5\xa1\xc4\x8dani z izbiro svetnika z vzhoda vzpostavili ravnovesje primerno takratnim politi\xc4\x8dnim razmeram in pokazali upo\xc5\xa1tevanje vzhoda, pod katerega nadoblastjo so se nahajali.\n_START_SECTION_\nKlima\n_START_PARAGRAPH_\nMesto Dubrovnik je najju\xc5\xbenej\xc5\xa1e hrva\xc5\xa1ko mesto. V njegovi okolici vlada izrazita mediteranska klima. Povpre\xc4\x8dna letna temperatura zna\xc5\xa1a okrog 17\xc2\xa0\xc2\xb0C, odlikuje se po zelo blagih zimah ter zelo son\xc4\x8dnih in suhih poletjih. Povpre\xc4\x8dna temperatura v zimskih mesecih zna\xc5\xa1a okrog 10\xc2\xa0\xc2\xb0C, maksimalna povpre\xc4\x8dna letna temperatura pa okrog 26\xc2\xa0\xc2\xb0C. Od burje mesto varuje planina Sr\xc4\x91, od sunkov juga pa delno otok Lokrum. Tako kot celotno hrva\xc5\xa1ko obalo Jadrana, dubrovni\xc5\xa1ko primorje poleti osve\xc5\xbeuje maestral. De\xc5\xbeuje navadno v zimskem obdobju, pojav snega pa je izjemen dogodek. Povpre\xc4\x8dna letna temperatura je vi\xc5\xa1ja od 21\xc2\xa0\xc2\xb0C, povpre\xc4\x8dna letna koli\xc4\x8dina padavin pa je 1.250\xc2\xa0mm.'